Likumprojekts

**Grozījumi likumā "Par sabiedrisko pakalpojumu regulatoriem"**

Izdarīt likumā "[Par sabiedrisko pakalpojumu regulatoriem](http://likumi.lv/ta/id/12483-par-sabiedrisko-pakalpojumu-regulatoriem)" (Latvijas Republikas Saeimas un Ministru Kabineta Ziņotājs, 2000, 22. nr.; 2001, 11., 21. nr.; 2005, 2. nr.; 2006, 1., 24. nr.; 2007, 15. nr.; 2008, 3. nr.; 2009, 2., 15., 23. nr.; Latvijas Vēstnesis, 2009, 200. nr.; 2011, 117. nr.; 2013, 191. nr.; 2014, 199. nr.; 2016, 48. nr.; 2017, 242. nr.) šādus grozījumus:

1. Papildināt 7. panta trešo daļu ar trešo teikumu šādā redakcijā:

"Padome nolikumā nosaka regulatora amatpersonas tiesības pieņemt lēmumu regulatora vārdā un tās kompetences apjomu."

2. Izslēgt 10. panta ceturto daļu.

3. Izslēgt 18.1panta septītās daļas 4. punktu.

4. Papildināt likumu ar IX nodaļu šādā redakcijā:

"**IX nodaļa**

**Administratīvā atbildība regulējamo sabiedrisko pakalpojumu sniegšanas jomā un kompetence sodu piemērošanā**

**48. pants. Regulējamās nozares, kurās piemērojams administratīvais sods**

Siltumapgādē, sadzīves atkritumu apglabāšanas un ūdenssaimniecības nozarē regulators piemēro administratīvo sodu par šā likuma 49. pantā minētajiem administratīvajiem pārkāpumiem. Elektronisko sakaru un pasta nozarē regulators piemēro administratīvo sodu par šā likuma 49. panta pirmajā un sestajā daļā minētajiem administratīvajiem pārkāpumiem.

**49. pants. Administratīvā atbildība regulējamo sabiedrisko pakalpojumu sniegšanas jomā**

(1) Par regulējamo sabiedrisko pakalpojumu sniegšanu bez sabiedrisko pakalpojumu licences, reģistrācijas vai nenosūtot reģistrācijas paziņojumu, piemēro brīdinājumu vai naudas sodu fiziskajām personām vai valdes loceklim no četrpadsmit līdz četrsimt naudas soda vienībām, atņemot valdes loceklim tiesības uz laiku līdz pieciem gadiem ieņemt noteiktus amatus vai bez tā.

(2) Par regulējamo sabiedrisko pakalpojumu licences nosacījumu vai vispārējās atļaujas noteikumu pārkāpšanu piemēro brīdinājumu vai naudas sodu juridiskām personām no piecdesmit sešām līdz četrtūkstoš naudas soda vienībām.

(3) Par regulējamo sabiedrisko pakalpojumu licences nosacījumu vai vispārējās atļaujas noteikumu pārkāpšanu, ja pārkāpums ietekmējis lietotāju tiesības saņemt regulētus sabiedriskos pakalpojumus, piemēro naudas sodu juridiskajai personai līdz 10 procentiem no juridiskās personas iepriekšējā pārskata gada neto apgrozījuma attiecīgajā regulējamā nozarē.

(4) Par pienākuma vai prasību neizpildi attiecībā uz tarifa piemērošanu vai tarifu projekta iesniegšanu regulatoram piemēro brīdinājumu vai naudas sodu juridiskām personām no piecdesmit sešām līdz četrtūkstoš naudas soda vienībām.

(5) Par pienākuma vai prasību neizpildi attiecībā uz tarifa piemērošanu vai tarifu projekta iesniegšanu regulatoram, ja pārkāpums ietekmējis lietotāju tiesības saņemt regulētus sabiedriskos pakalpojumus, piemēro naudas sodu juridiskajai personai līdz 10 procentiem no juridiskās personas iepriekšējā pārskata gada neto apgrozījuma attiecīgajā regulējamā nozarē.

(6) Par atsevišķas grāmatvedības uzskaites nekārtošanu katram regulējamā sabiedriskā pakalpojuma veidam piemēro brīdinājumu vai naudas sodu juridiskām personām no piecdesmit sešām līdz četrtūkstoš naudas soda vienībām.

**50. pants. Nosacījumi procentuālā naudas soda piemērošanai**

(1) Regulators naudas sodu aprēķina procentos no juridiskās personas pēdējā noslēgtā pārskata gada pirms pārkāpuma konstatēšanas dienas neto apgrozījuma attiecīgajā regulējamā nozarē, kurā izdarīts pārkāpums.

(2) Ja nav apstiprināts iepriekšējā pārskata gada pārskats, regulators naudas sodu aprēķina procentos no juridiskās personas neto apgrozījuma regulējamā nozarē par pēdējiem pilnajiem 12 kalendāra mēnešiem līdz dienai, kad konstatēts pārkāpums.

(3) Ja no regulētā sabiedriskā pakalpojuma uzsākšanas līdz dienai, kad konstatēts pārkāpums, ir pagājis mazāk nekā gads, regulators naudas sodu aprēķina procentos no juridiskās personas neto apgrozījuma regulējamā nozarē, skaitot no dienas, kad uzsākta darbība, līdz pēdējam pilnajam mēnesim pirms dienas, kad konstatēts pārkāpums.

**51. pants. Kompetence administratīvā pārkāpuma procesā**

Administratīvā pārkāpuma procesu par šā likuma 49. pantā minētajiem pārkāpumiem veic regulators."

Likums stājas spēkā vienlaikus ar Administratīvās atbildības likumu.

Ekonomikas ministrs

R. Nemiro